## Odluka o korištenju sredstava solidarnosti za osiguravanje zaštite životnog standarda socijalno ugroženog stanovništva

### NN 9/1991 (28.2.1991.), Odluka o korištenju sredstava solidarnosti za osiguravanje zaštite životnog standarda socijalno ugroženog stanovništva

# VLADA REPUBLIKE HRVATSKE

Na osnovi članka 6. Zakona o formiranju i korištenju sredstava solidarnosti
za osiguravanje zaštite životnog standarda socijalno ugroženog stanovništva
("Narodne novine", br.18/89) Vlada Republike Hrvatske na sjednici
održanoj 20. veljače 1991. godine donijela je

## ODLUKU

### o korištenju sredstava solidarnosti za osiguravanje zaštite životnog standarda socijalno ugroženog stanovništva

I. OPĆE ODREDBE

Članak 1.

Ovom odlukom utvrđuje se:

- razina socijalnog minimuma,

- uvjeti za ostvarivanje prava na naknadu za zaštitu životnog standarda,

- prihodi na osnovi kojih se utvrđuju materijalne mogućnosti domaćinstva,

- domaćinstvo u odnosu na koje se utvrđuje razina socijalnog minimuma,

- visina naknade za zaštitu životnog standarda,

- kriteriji i uvjeti za korištenje sredstava,

- način korištenja sredstava,

- vodenje evidencije i izvješća.

II. RAZINA SOCIJALNOG MINIMUMA

Članak 2.

Razina socijalnog minimuma, u smislu ove odluke, utvrđuje se u odnosu
prema zajamčenom osobnom dohotku radnika u Republici i iznosi:

- za jednočlano domaćinstvo 65%

- za dvočlano domaćinstvo 110%

- za tročlano domaćinstvo 145%

- za četveročlano domaćinstvo 170%

a za domaćinstvo s više od četiri člana visina socijalnog minimuma utvrđena
za četveročlano domaćinstvo uvećava se za svakog daljnjeg člana domaćinstva
za 15% zajamčenog osobnog dohotka.

Članak 3.

Sredstva za isplatu naknada za zaštitu životnog standarda socijalno
ugroženog stanovništva do razine socijalnog minimuma utvrđene člankom 2.
ove odluke osigurava Republika. Općina može, na teret vlastitih sredstava
i ovisno o mogućnostima, posebnom odlukom utvrditi veću razinu socijalnog
minimuma od razine utvrđene člankom 2. ove odluke.

III. UVJETI ZA OSTVARIVANJE PRAVA NA NAKNADU ZAŠTITE ŽlVOTNOG
STANDARDA

Članak 4.

Pravo na naknadu zaštite životnog standarda ima domaćinstvo:

- koje ne ostvaruje prihod do utvrđene razine socijalnog minimuma,

- članovi kojeg osim kuće ili stana u kojem stanuju nemaju u vlasništvu
drugu useljivu obiteljsku kuću ili stan kao poseban dio zgrade ili kuću
za odmor.

Članak 5.

Nema pravo na naknadu za zaštitu životnog standarda domaćinstvo, članovi
kojeg obavljaju samostalnu privrednu ili profesionalnu djelatnost, kao
i domaćinstvo koje ima u vlasništvu obradivo poljoprivredno zemljište u
površini većoj od 2000 m2. Iznimno od stavka 1. ovoga članka pravo na naknadu
za zaštitu životnog standarda može ostvariti poljoprivredno domaćinstvo,
koje prema utvrđenju nadležnog centra za socijalni rad, zbog starosti,
invalidnosti ili bolesti svojih članova nije u mogućnosti obavljanjem poljoprivredne
djelatnosti ostvariti prihode do razine socijalnog minimuma utvrđenog za
odnosno domaćinstvo.

Članak 6.

Nema pravo na naknadu za zaštitu životnog standarda radno sposobna nezaposlena
osoba koja u vremenu od tri mjeseca prije podnošenja zahtjeva nije uredno
prijavljena kod nadležne zajednice zapošljavanja, kao i koja ne prihvati
ponuđeni posao. Nema pravo na naknadu za zaštitu životnog standarda radno
sposobna nezaposlena osoba koja živi u zajednici s roditeljima koji prema
utvrđenju nadležnog centra za socijalni rad imaju povoljne materijalne
mogućnosti.

Članak 7.

Pravo na naknadu za zaštitu životnog standarda domaćinstvo stječe od
prvog dana narednog mjeseca od podnošenja zahtjeva. Pravo na naknadu za
zaštitu životnog standarda traje dok domaćinstvo ispunjava uvjete za ostvarivanje
tog prava.

Članak 8.

Dužnost je domaćinstva korisnika naknade za zaštitu životnog standarda
prijaviti svaku promjenu relevantne činjenice koja utječe na postojanje
prava ili na visinu naknade centru za socijalni rad najkasnije u roku osam
dana od nastanka promjene.

IV. PRIHODI NA OSNOVI KOJIH SE UTVRĐUJU MATERIJALNE MOGUĆNOSTI
DOMAĆINSTVA

Članak 9.

Prihode na osnovi kojih se, u smislu ove odluke, utvrđuju materijalne
mogućnosti domaćinstva čine prihodi koje članovi domaćinstva ostvare:

1. s osnova radnog odnosa,

2. s osnova mirovinskog i invalidskog osiguranja,

3. na ime novčane naknade za nezaposlenog radnika,

4. na ime dječjeg doplatka,

5. na ime naknade po posebnim propisima,

6. s osnova socijalne zaštite,

7. po osnovi doprinosa za uzdržavanje (alimentacije).

8. po osnovi drugih socijalno-zaštitnih prava i oblika zaštite,

9. od prihoda od imovine i drugih prihoda.

Članak 10.

Prihodima domaćinstva u smislu članka 8. ove odluke smatraju se:

1. kao prihod ostvaren s osnova radnog odnosa čisti osobni dohodak,
naknade osobnog dohotka i druga primanja s osnova radnog odnosa koji čine
osnovicu za obračun poreza iz osobnog dohotka radnika,

2. kao prihod s osnova mirovinskog i invalidskog osiguranja starosna,
invalidska i porodična mirovina, zaštitni dodatak uz mirovinu i drugi prihodi
s tog osnova osim prihoda koji su izuzeti ovom odlukom,

3. kao prihod na ime novčane naknade za nezaposlenog radnika novčana
naknada, produžena novčana naknada, porodični doplatak i novčana pomoć,

4. kao prihod s osnova dječjeg doplatka prihod ostvaren na osnovi Zakona
o dječjem doplatku i drugih zakona,

5. kao prihod na ime naknade po posebnim propisima novčana naknada,
invalidski dodatak i novčana pomoć koji se osiguravaju korisnicima na osnovi
propisa o zaštiti boraca NOR-a, vojnih invalida i žrtava fašističkog terora
i članovima njihove obitelji, te članovima obitelji kojima je hranitelj
na obveznoj vojnoj službi.

6. kao prihod ostvaren s osnova socijalne zaštite stalna novčana pomoć,
privremena novčana pomoć i oslobadanje od plaćanja troškova prehrane za
vrijeme dnevnog boravka u organizaciji socijalne zaštite,

7. kao prihod ostvaren po osnovi doprinosa za uzdržavanje novčani iznos
određen za uzdržavanje člana domaćinstva koji je na osnovi Zakona o braku
i porodičnim odnosima dužan plaćati obvezniku uzdržavanja koji nije član
tog domaćinstva,

8. kao prihod ostvaren po osnovi drugih socijalno-zaštitnih prava i
oblika zaštite smatra se subvencioniranje odnosno oslobađanje plaćanja
dijela troškova stanovanja. Iznimno od stavka 1. točke 4. ovoga članka,
u prihod domaćinstva ne uračunava se prihod s osnova dječjeg doplatka ostvaren
na osnovi Zakona o dječjem doplatku i drugih zakona ako su prema utvrđenju
nadležnog centra za socijalni rad socijalne prilike domaćinstva osobito
teške,

9. kao prihod ostvaren od imovine i drugih prihoda smatraju se ostali
prihodi domaćinstva.

Članak 11.

Kod utvrđivanja prihoda domaćinstva ne uzimaju se u obzir prihodi ostvareni
na ime novčane naknade za tjelesno oštećenje, doplatak za pomoć i njegu,
te druga novčana i materijalna primanja koja nisu navedena u članku 10.
ove odluke. Prihod domaćinstva utvrđen prema članku 9. i 10. ove odluke
umanjuje se za novčani iznos koji je po osnovi Zakona o braku i porodičnim
odnosima član domaćinstva dužan plaćati za uzdržavanje osobe koja nije
član tog domaćinstva.

V. DOMAĆINSTVO U ODNOSU NA KOJE SE UTVRĐUJE RAZINA SOCIJALNOG
MINIMUMA

Članak 12.

Domaćinstvo u odnosu na koje je ovom odlukom utvrđena razina socijalnog
minimuma je, prema stavku 3. članka 2. Zakona o formiranju i korištenju
sredstava solidarnosti za osiguravanje zaštite životnog standarda socijalno
ugroženog stanovništva (u daljnjem tekstu: Zakon) zajednica života, privređivanja
i trošenja članova porodice između kojih, prema Zakonu o braku i porodičnim
odnosima postoji međusobna obveza uzdržavanja, te djece uzete na uzdržavanje.
Djeca uzeta na uzdržavanje, u smislu stavka 1. ovoga članka, su djeca bez
roditelja, kao i djeca koja imaju roditelje koji ih ne uzdržavaju.

Članak 13.

U članove domaćinstva ne ubraja se osoba koja se nalazi na odsluženju
vojnog roka ili na izdržavanju kazne zatvora duže od 30 dana, osoba koja
je smještena u drugu porodicu ili u organizaciju socijalne zaštite kao
i osoba kojoj je, u svezi s usmjerenim obrazovanjem u cijelosti osigurano
besplatno stanovanje, prehrana, odjeća i obuća i drugo (učenici i studenti
vojnih i pomorskih škola, škole unutarnjih poslova i drugih), makar između
te osobe i članova domaćinstva postojala obveza uzdržavanja.

VI. VISINA NAKNADE ZA ZAŠTITU ŽIVOTNOG STANDARDA

Članak 14.

Visina naknade za zaštitu životnog standarda utvrđuje se kao razlika
između iznosa prosječnog mjesečnog prihoda domaćinstva ostvarenog u prethodna
tri mjeseca prije mjeseca u kojem je podnijet zahtjev za ostvarivanje naknade
za zaštitu životnog standarda i razine socijalnog minimuma utvrđenog za
odgovarajuće domaćinstvo u članku 2. ove odluke.

Članak 15.

Domaćinstvo - korisnik naknade za zaštitu životnog standarda dužno je
do 10. u mjesecu podnijeti nadležnom centru za socijalni rad podatke o
prihodima domaćinstva o kojima ovisi postojanje prava i visina naknade.
Domaćinstvo koje u roku iz stavka 1. ovoga članka ne podnese podatke o
prihodima domaćinstva gubi pravo na naknadu za zaštitu životnog standarda
od prvog tekućeg mjeseca.

Članak 16.

Centar za socijalni rad na osnovi podataka o prihodima domaćinstva korisnika
naknade za zaštitu životnog standarda iz stavka 1. članka 15. ove odluke
i razine socijalnog minimuma za tekući mjesec utvrđuje visinu naknade za
zaštitu životnog standarda o čemu se domaćinstvo-korisnik naknade izvješćuje
putem isplatnice.

VII. VOĐENJE EVIDENCIJE I IZVJEŠĆA

Članak 17.

Centar za socijalni rad dužan je voditi jedinstvenu evidenciju o ostvarivanju
prava na naknadu za zaštitu životnog standarda i o ostvarenim socijalno-zaštitnim
pravima članova domaćinstva koja su ostvarila pravo na naknadu za zaštitu
životnog standarda i o tome do kraja srpnja za prvo polugodište, a do kraja
siječnja za drugo polugodište i izvijestiti Ministarstvo rada i socijalne
skrbi.

Članak 18.

Centar za socijalni rad dužan je do 5. u mjesecu, za prethodni mjesec,
dostaviti Republičkom fondu socijalne zaštite Izvješće o mjesečnom utrošku
sredstava.

Članak 19.

Sredstva za vođenje evidencije i izvješća prema članku 18. ove odluke
su: 1. Evidencijski list o ostvarivanju socijalnog minimuma. 2. Izvještajne
tabele, 3. Izvješće o mjesečnom utrošku sredstava. Sredstva za vođenje
evidencije i izvješća iz stavka 1. ovoga članka kao propisani obrasci sastavni
su dio ove odluke.

Članak 20.

Ministarstvo rada i socijalne skrbi dužno je pratiti ostvarivanje prava
na naknadu za zaštitu životnog standarda i drugih socijalno-zaštitnih prava
i o tome dva puta godišnje izvijestiti Vladu Republike Hrvatske.

VIII. PRIJELAZNE I ZAVRŠNE ODREDBE

Članak 21.

Stupanjem na snagu ove odluke prestaje važiti Odluka o korištenju sredstava
solidarnosti za osiguravanje zaštite životnog standarda socijalno ugroženog
stanovništva ("Narodne novine", br. 22/89, 43/89 i 57/89), te
odluke i pravilnici o korištenju sredstava solidarnosti za zaštitu životnog
standarda socijalno ugroženog stanovništva koje su donijeli nadležni organi
općina u Republici Hrvatskoj i Izvršno vijeće Skupštine Grada Zagreba.

Članak 22.

Ova odluka stupa na snagu danom objave u "Narodnim novinama",
a primjenjuje se od 1. siječnja 1991. godine.

Klasa: 308-01/91-01/02

Urbroj: 5030104-91-2

Zagreb, 20. veljače 1991.

Predsjednik

**Josip Manolić, v. r.**

Odluka, NN 9/1991-227